शैवों और शाक्तों में ऐसे विवाद और संघर्ष निरंतर बढ़ते ही जा रहे थे। दोनों ने अपनी-अपनी सरहदें तय कर ली थीं। सरहदों पर अपने गाँव के गरीब-किसान और मजदूरों के जवान लड़कों को लाठियाँ, भाले, बल्लम आदि दे कर लगा रखा था। आए दिन किसी न किसी की जान जाती थी। माँएँ कराह कर रह जातीं। बहनें आँसू बहातीं और चुप रह जातीं। उन्हें समझ ही नहीं आता था कि वे करें तो क्या करें। मोहननगर में भी यही हाल थे और भागवतनगर में भी।